Bisera Veletanlić
Bisera Veletanlić, rođena je 15. septembra 1942. u Zagrebu, je jedna od poznatih jugoslavenskih estradnih umjetnica, jazz pjevačica i izvođač zabavne muzike. Osvajala je prve nagrade stručnog žirija na festivalima: Opatija, Vaš šlager sezone, Beogradsko proleće, Zagrebfest, Split, MESAM, a nastupala je i na domaćim izborima za Pjesmu Evrovizije. Bila je popularna 1970ih godina tokom njenih nastupa na tadašnjim jugoslavenskim muzičkim festivalima. U svojoj bogatoj muzičkoj karijeri snimila je veliki broj popularnih pjesama, koje su obilježile čitav jedan period u jugoslavenskoj muzici. Uspješnu saradnju ostvarila je sa Kornelijem Kovačem i drugim beogradskim autorima, a snimala je i sa Arsenom Dedićem i Goranom Bregovićem. Tokom 50 godina karijere snimila je nekoliko singlica, dvije ploče ("Bisera", "Sutra će biti bolje") i jedan CD. Njen muzički stil se može opisati kao mješavina šansona, domaćih šlagera i jazza. Mada je njenu muzičku karijeru obilježio džez, svoj prvi veliki hit snimila je u Sarajevu 1975. godine. Bio je to u isto vrijeme i prvi veliki hit Gorana Bregovića pod nazivom "Šta ću, nano, dragi mi je ljut".